**Айгерім Қамбарова**

**(Талдыкорган, Казахстан)**

**«ПОЭЗИЯ ҚҰЛАГЕРІ» ІЛИЯС ЖАНСҮГІРОВТЫҢ ЖЕРЛЕСІ ЕКЕНІМДІ МАҚТАН ЕТЕМІН**

Ағында менің Ақсуым,

Арқырап әлі ағарсын.

Ақиланған ашумен,

Ақтардың асқар сабасын...

Жыр алыбы, поэзия құлагері Ілияс Жансүгіров жайлы айтпас бұрын бір шумақ өлеңіне тоқтамау мүмкін емес.

Ілияс Жансүгіров 1894 жылы Алматы облысы Ақсу ауданында дүниеге келеген. Мен де Ілияс Атамның кіндік қаны тамған жердің тумасымын. Яғни Ақсу ауданы Жансүгіров ауылында дүниеге келдім. Бала кезімнен Ілияс атамыздың өлеңдері, дастандары, поэмаларынан сусындап өскендіктен Ілияс атамыздың шағармашылығының менім өмірімде алатын орны зор. Және де, қазір жоғары оқу орнына Ілияс Жансүгіров атындағы Жетісу мемлекеттік университетінде оқып жатқаннан кейін Ілияс өмірі мен шығармашылығы жайлы білім ұштала түсті.

Биыл Ілияс Жансүгіровтың туғанына 120 жыл толды. Бұндай айтулы күнді Ақсу ауданы Жансүгіров ауылы мереке күндерін тамаша өткізді. Мереке Ілияс Жансүгіровтың өмірі мен шығармашылығына арналғандықтан өмір баянына сүйене отырып жасалған шағын музей де құрылды. Мерекелік арнайы концерттік бағдарлама ұйымдастырылып, Ілияс аталарына арналған жас ақындардың өлеңдері оқылды. Мерекелік бағдарламалар тұрғындардың жоғары бағасына ие болды. Мен де Ілияс атамыздың өмірі мен шығармашылығына тағы бір мәрте тәнті болдым.

Ілияс Жансүгіровтың шығармашылығы көп қырлы, алуан сырлы. Ол поэзия, драма саласында өнімді еңбектеніп, өзіндік қолтаңбасы айқын көркем шығармалардың маржан шоғырын дүниеге келтірген құнарлы да тегеурінді қаламгер.

Поэзия, проза, драма салаларындағы шығармаларында өзі өмір сүрген ортадағы нақтылы өмір көріністерінен бастап, тарихи тақырыпқа арқау болды. Қандай тақырыпқа қалам тербеседе ел қамы, халық тағдыры жайлы жазды.

Ақын ретінде Ілияс шығармаларының шоқтығы шыңы оның позмалары. Оның қаламынан туған «Күй», «Дала», «Күйші», «Құлагер» сияқты поэмалары қазақ поэзиясының інжу маржаны болып табылды. Ол қазақ әдебиетінде поэма жанрын түр мен мазмұн жағынан анағұрлым байытып, халық болмысын асқақтатып, рухты ситуацияларға ден қоя білді. Оның поэзиясында эпикалық серпін мен лирикалық сезім мінсіз тоғысып, ақынның дара қолтаңбасы айғақтап отырады.

Жансүгіров шығармалары өнерді дәріптеген туындылар. Ол осы шығармаларымен келешек ұрпаққа «Өнер адамның – асыл мұрасы», – деген ойын жеткізді. Ол өзінің өнерге деген құрметін, сый – сияпатын, үлкен махаббатын, өнердің әсерінен бойын жайлаған керемет сезімдерін өзінің өшпес ақындық өнерімен жеткізе білді. Адамдарды ерекшелендіретін, сақтап, қастерлеп, ұрпақтан ұрпаққа берілетін, ешбір бағасы жоқ, уақытқа, жауға бағынбас асыл мұра- өнер.

Ілияс ақын, лирик, жазушы, драмматург десек, мен тағы эколог дер едім. Мен Биология мамандығында білім алып жатқандықтан Ілияс өлеңдеріндегі небір өсімдіктер мен жануарлар атауы, оларға деген теңңеулерін қарап бұл салада да өз үлесін қосқан дер едім.

Шынайы дарын тірі, көрікті табиғатты сезіне отырып оның тылсымынан шыға  алмастан, оны  мүмкін-қадірінше  одан әрі игергісі  келетіндіктен, қаламын сілтей берді.

Қазақ  ортасында  өлең өнері ертеден-ақ  ерекше  орын   алды десек, табиғатты  жырлау кенже қалған тақырыптардың бірі. Ілияс  мұны  сезінбеуі мүмкін  емес. Сезінді де, осы  тақырыпқа  ерекше  ден  қойды.

Ілиястың табиғат лирикасына орай  жазылған қай  өлеңін алып  қарасаңыз да, ондағы стил өрнегі, қаламгерлік дара тұлғасы айқындалып тұрады.

**Өлеңіндегі эпикалық  кеңдік, теңеу, эпитет, метафора, градация, эпифора, анафора байлығы  оның поэзиясындағы  негізгі   белгілері десек, дан  халықтық, фольклорлық  леп  ескендей сезіледі. Олай болуы заңды да. Халқымыздың құт-берекесі дарыған, көне  заманнан  даналық  пен  ақындық  мекені  болған Жетісу жерінің перзенті Ілияс бала күннен бастап өлең мен жырдың қойнауында туып, сонда өсіп-өркендеген.**

**Нәтижесінде,  нағыз  халықтық  пафоста, танымдық-білімдік тұрғыдан берері мол,этнографиялық ғылым саласына жақын жазылған өлеңді оқып тамашалаймыз.**

Ақ үйге  алты  қанат  келсем  кіріп,   
Босаға, маңдайша мен  табалдырық,   
Кереге алты  жапсар, алпыс  уық,   
 Шаңырақ, күлдіреуіш оған жуық.   
Құр, таңғыш, басқұр, арқан, екі аяқ бау,   
 Төрт ірге, есік  жабық, ши туырлық,   
 Он бес бау ішкі-сыртқы  белдеу, желбау,   
Тұскиіз көрпе, көпшік,  шай  шымылдық   
Текемет,  жастық, шапан,  кілем, сырмақ,   
Алаша, бешпет, көйлек, сәлі бөрік,   
Самаурын, үстел кесе,  шәйнек, шәугім,   
Дөдеге, сандық,  кебеже, ақ  түндік...[1].

Бұрын-соңды мұндай өлең жазылмаған. Бұл қазақ поэзиясындағы жаңа серпін,  жаңа  үрдіс.

Бұл-өлең үлгісін Ілияс жас шағында жазған. Қазірде  ұмытыла бастаған үй-жабдығын өлеңмен  өріп, атауын  атап, түсін түстеп беру  Ілияс шығармаларын ерекше ажарландырады. Осы тұрғыда  жазылған  өлең үлгілері Ілияс поэзиясында кейінгі кезеңдерде берік  орын  алған.

«Жетісу суреттері» өлеңі Ілиястың ең айшықты  шығармаларының  бірі. Өз тұрғысында М.Әуезов  бұл  шығарманы бағалап, былай деген  еді: «Мен  Ілиясты  бұрын  білуші ем, өлеңдерін  оқып  жүретінмін. Бірақ  оның шын мағынасында  дарынды ақын екенін  мойындағаным  сол «Жетісу суреттері»  өлеңін  оқығаннан кейін» дейді. «Жетісу  суретінде» ақын 52 тіршілік  иелерін атап  өтеді. Өлең  жолдары былай келеді:

Мінеки. Алатауға біткен торғай:   
Қара, боз, суық, бұқпас, сипті, шымшық,   
Шапшақай, майлық, маубабұқа, шөже,    
Тоқылдақ, сан-сапалақ атаулысы...

Ал  аңдар  атаулысы: сілеусін, ілбіс, аю, бұғы, бұлан, қасқыр шибөрі, қарсақ, сусар, бұлғын, жанат таутеке, арқар, қарақұйрық, суыр, марал т.б. Жыртқыш  құстар: тазқара, балтажұмар, құмай   жұртшы, су бүркіт, лашын,  тұйған, тұнжыр, тынар, мықи, ителгі, бәрпі, қырғи, тұрымтай, бидайық, бүркіт, тығанақ  тағы басқа  да  құстар  мен  қазірде  ұмыт  болған ағаш-шөптердің атаулары  өлеңде   ерекше  жарасым тауып, табиғи түрде орын тапқан.

Долана, ұшқат, шетен, ырғай, арша,

Ақ сасық, қызыл қайың, барша, шынар.

Шығанақ , сөңке, терек, сөгет, емен,  
Үйеңкі, сырғай, балғын, тораңғылар,   
Сарыағаш, түйеқұйрық бауыр құрттар,

Қараған, бозқараған, шеңгел, шілік,

Сықылды ағаштардың талайы бар... [2].

− деп, Жетісудың бай,  шүйгін табиғатын  жырға  қосады. Тегінде, «Жетісу суреттері», «Жалпы сын», «Тау  суреті», «Жетсудағы су  суреті», «Жетісу жәндігі», «Жер түгі», тәрізді бес бөлімнен, 333 жолдан тұратын көлемді туынды. Бұл шығарма асқан шебердің қолынан шыққан, құлпырып жайнаған, ерекше пафоспен жазылған қазақ поэзиясындағы еш қайталанбас құнды поэзиялық мұра.

Ілияс Жансүгіров туралы бірде Ғабиден Мұстафин былай деген − «Ілиястікі бабы табылған, лениндік идеямен суарылған, адамшылық ең жоғары арманға − коммунизм көктеміне самғаған, қажымайтын, кір шалмайтын жарқын талант».

Осындай асқан талант иесі жыр алыбы, поэзия құлагері Ілияс Жансүгіровтың кіндік қаны тамған жерден, топырағынан нәр алып өскенімді мақтан етемін!

**Әдебиеттер:**

1. І.Жансүгіров. Өлеңдер мен дастандар. − Алматы: Жазушы, 2009.
2. І.Жансүгіров. Өлеңдер жинағы. (1931-1937). − Алматы: Жазушы, 2002.